Document ID: 32010R0211

REGULAMENTUL (UE) NR. 211/2010 AL COMISIEI
din 11 martie 2010
de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
întrucât:
(1)
Anumite produse care conțin nicotină și sunt menite a ajuta fumătorii să renunțe la fumat au fost încadrate de diverse autorități vamale ale statelor membre la poziția 2106, 3004 sau 3824 din Nomenclatura combinată (NC), poziții stabilite prin anexa I la Regulamentul (CEE) nr. 2658/87.
(2)
Regulamentul (CEE) nr. 3565/88 al Comisiei din 16 noiembrie 1988 privind clasificarea anumitor mărfuri în Nomenclatura combinată (2) a clasificat guma de mestecat cu o compoziție din nicotină fixată pe o rășină schimbătoare de ioni destinată să simuleze gustul fumului de tutun și a cărei utilizare este indicată persoanelor care doresc să renunțe la fumat în categoria „preparate alimentare” la subpoziția 2106 90 din NC. În ordonanța din 19 ianuarie 2005 (3), Curtea de Justiție a Comunităților Europene a hotărât că anumiți plasturi cu nicotină meniți a ajuta fumătorii să renunțe la fumat trebuie clasificați ca „medicamente” și încadrați la poziția 3004 din NC.
(3)
Pentru a asigura aplicarea uniformă a Nomenclaturii combinate cu referire la bunurile și produsele menite a ajuta fumătorii să renunțe la fumat, este necesară adăugarea unei note complementare 2 la capitolul 30 din NC.
(4)
Produsele menite a ajuta fumătorii să renunțe la fumat, precum tabletele, guma de mestecat sau alte preparate, nu permit eliberarea treptată și continuă a nicotinei de-a lungul zilei și nu se poate considera că ar avea caracteristici profilactice și terapeutice. Prin urmare, este oportun a se prevedea în nota complementară că în capitolul 30 privind produsele farmaceutice nu sunt incluse produsele menite a ajuta fumătorii să renunțe la fumat, precum tabletele, guma de mestecat sau alte preparate, încadrate la poziția 2106 sau la poziția 3824, cu excepția plasturilor cu nicotină.
(5)
Deoarece se aplică direct pe piele și permit eliberarea treptată și continuă a nicotinei de-a lungul zilei, plasturii cu nicotină au caracteristici profilactice și terapeutice. Date fiind aceste caracteristici profilactice și terapeutice, plasturii cu nicotină sunt clasificați în capitolul 30 și, prin urmare, trebuie excluși din nota complementară.
(6)
Prin urmare, Regulamentul (CEE) nr. 2658/87 trebuie modificat în consecință.
(7)
Comitetul Codului vamal nu a emis un aviz în termenul stabilit de președintele său,
ADOPTĂ PREZENTUL REGULAMENT:
Articolul 1
În partea a doua secțiunea VI capitolul 30 din anexa I la Regulamentul (CEE) nr. 2658/87 se introduce următoarea notă complementară 2:
„2.
Prezentul capitol nu include produsele menite a ajuta fumătorii să renunțe la fumat precum tabletele, guma de mestecat sau alte preparate, încadrate la poziția 2106 sau la poziția 3824, cu excepția plasturilor cu nicotină.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 11 martie 2010.

Labels: 3
0
1